Kombinácia PANADOL FEMINA a iných liekov
Dobrý deň. Nespýtala som sa osobne v lekárni a zneistil ma príbalový leták.
15r. dcéra užíva rôzne lieky na astmu a alergie (Asthmex, Rupatadine, Montelukast) a na panické úzkostné stavy Fluoxetine vitabalans. Môže dcéra pri menštruačných kŕčoch užívať Panadol femina? Ďakujem
Dobrý deň,
ďakujeme za Vašu otázku.
Panadol femina obsahuje dve liečivá, paracetamol – analgetikum (liek proti bolesti) a butylskopolamíniumbromid – spazmolytikum (liek proti kŕčom). Súčasná kombinácia Panadolu femina s Fluoxetinom môže viesť ku predĺženiu farmakologického účinku paracetamolu vrátane jeho nežiadúcich účinkov. Kombináciou Rupatadinu s butylskopolamínom je prítomné riziko zosilnenia nežiaducich anticholinergických účinkov oboch liekov.
Príležitostné užitie lieku je možné, avšak v prípade potreby opakovaného použitia lieku alebo pri výskyte vedľajších účinkov liekov je potrebné možnosti tlmenia menštruačných bolestí konzultovať s lekárom.
Prajem pekný zvyšok dňa.
S pozdravom
PharmDr. Veronika Kiabová